പ്രണയക്കൊല ദുരഭിമാനക്കൊലയ്ക്ക് സമാനം , പ്രണയം ജീവനെടുക്കാനുള്ള അധികാരമല്ല: മുഖ്യമന്ത്രി തിരുവനന്തപുരം: പ്രണയം മറ്റൊരാളുടെ ജീവനെടുക്കാനോ അപായപ്പെടുത്താനോ ഉള്ള അധികാരമല്ലെന്ന് നിയമസഭയില് മുഖ്യമന്ത്രി പിണറായി വിജയന്. പരസ്പര സമ്മതത്തോടെ രൂപപ്പെടേണ്ട ബന്ധത്തെ കൊലപാതകങ്ങളില് എത്തിക്കുന്ന പ്രവണതകളെ ചെറുക്കാന് എല്ലാ നടപടികളും കൈക്കൊള്ളുമെന്നും മുഖ്യമന്ത്രി വ്യക്തമാക്കി.ഇത്തരത്തില് പ്രവര്ത്തിക്കുന്നവരെ മാതൃകാപരമായി ശിക്ഷിക്കാന് നടപടിയെടുക്കും. എങ്ങനെ ജീവിക്കണം, ആരോടൊപ്പം ജീവിക്കണം എന്നൊക്കെ തീരുമാനിക്കാനുള്ള അവകാശം ഒരോരുത്തര്ക്കുമുണ്ട്. മറ്റൊരാളുടെ മേല് തങ്ങളുടെ ഇംഗിതം അടിച്ചേല്പ്പിക്കുന്ന രീതി അംഗീകരിക്കാനാവില്ല. പെരിന്തല്മണ്ണയില് ദൃശ്യ കൊല്ലപ്പെട്ടതുമായി ബന്ധപ്പെട്ട നജീബ് കാന്തപുരത്തിന്റെ ഉപക്ഷേപത്തിന് മുഖ്യമന്ത്രി മറുപടി നല്കി.പരിഷ്കൃത സമൂഹത്തിനു നീതീകരിക്കാനാവാത്ത മൃഗീയമായ കൊലപാതകമാണ് അവിടെ നടന്നത്. ദുരഭിമാനക്കൊലകള് പോലെ എതിര്ക്കപ്പെടേണ്ട ഒന്നാണിത്. ദൃശ്യയുടെ സഹോദരി ദേവശ്രീയെയും പ്രതി വിനീഷ് കുത്തിപ്പരുക്കേല്പ്പിച്ചു. പ്രണയാഭ്യര്ഥന നിഷേധിച്ചതാണ് ക്രൂരകൃത്യത്തിന് പ്രേരിപ്പിച്ചതെന്ന് പ്രതി കുറ്റസമ്മതം നടത്തി. ദൃശ്യയുടെ പിതാവിന്റെ കച്ചവടസ്ഥാപനം കത്തിച്ചെന്നും കുറ്റസമ്മതത്തിലുണ്ട്. 50 ലക്ഷത്തോളം രൂപയുടെ നഷ്ടം സംഭവിച്ചു. നാശനഷ്ടം കണക്കാക്കാന് പൊതുമരാമത്ത് കെട്ടിടവിഭാഗം നടപടിയെടുത്തു വരികയാണെന്നും മുഖ്യമന്ത്രി വ്യക്തമാക്കി.